Virta Societo

Virta Societo (germane: Tugendliche Gesellschaft) estis ina alternativo al la Fruktodona Societo (de 1617). Ĝin fondis en la 5.9.1619 Anno Sofio de Anhalto kune kun aliaj ok nobelinoj, sur Kastelo Heidecksburg. Aliaj kunfondintoj estis ekz. Elizabeto Julianino  (Schwarzburg-Rudolstadt) kaj ties pli junaj fratinoj Sofio la 6-a, Anno Sibilo kaj Doroteo Susano.

Al ĝi estis aliĝintaj sume 103 protestantismaj nobelinoj. Ĉiu membrino ricevis societnomon, devizon kaj emblemon, kiu reprezentu specifan virton. Klaras ke nobelaj virinoj intense uzis leterojn kiel komunikilon jam longe antaŭ la 18-a jarcento. Tiuj leteroj servis por prizorgi emociajn, sociajn kaj politikajn ligojn ene de vasta dinastia reto. La korespondado ofte intermiksis la privatan kaj publikan sferojn. Granda parto de la leteroj traktis edukajn demandojn. La membrinoj de la societo, precipe la gvidantino Anno Sofio, subtenis la novigeman pedagogion de Wolfgang Ratke kaj lian metodon pri instruado de lingvoj. La princinoj diskutis pri tio oftege. La leteroj pruvas ankaŭ la politikan memkonscion de la virinoj. Ekzemplo estas la propono de Sabina von Wartenberg en la jaro 1632, dungi Ratke kiel instruiston por la sveda princino Christina, kio montras la politikan-kulturan influon de ĉi tiu virinaro. Do la fru-moderna leterkulturo de la princinoj jam havis kompleksajn kaj socie organizitajn komunikajn strukturojn.

La subteno por Ratke ne estis nur pedagogia, sed ankaŭ konfesia. Kiel luterano, Ratke celis per sia lingva metodo plifortigi la protestantan kredon. Lia metodo promesis unuecojn lingvan, registaran kaj religian, kio estis tre alloga por la regantaj princinoj meze de la kaosaj tempoj (proksime al la Tridekjara Milito). Dum Ratke kverelis kun aliaj (ekz. en Köthen), la membroj de la Virta Societo restis fidelaj al li. Do por ili Ratke ne estis nur instruisto, sed kvazaŭ scienca mentoro. 
 Literaturo 
 Gabriele Ball: "Fürstinnen in Korrespondenz: Gräfin Anna Sophia von Schwarzburg-Rudolstadt und die 'Tugendliche Gesellschaft'" - ĉe: WerkstattGeschichte, 60/2013, p. 7–22 (pdf).
 Linda Maria Koldau: Frauen – Musik – Kultur. Ein Handbuch zum deutschen Sprachgebiet der Frühen Neuzeit. Böhlau, Köln 2005, ISBN 3-412-24505-4, p. 301-302 (eltiraĵo ĉe Guglolibroj).

Kategorio:Rudolstadt
Kategorio:Akademioj
Kategorio:Erudiciulaj asocioj en Germanio
Kategorio:Aperis en 1619 
Kategorio:Feminismo